b'\n_START_ARTICLE_\nVinterfestuka\n_START_PARAGRAPH_\nVinterfestuka, ofte forkortet VU, er en \xc3\xa5rlig kulturfestival med jernbanehistorisk plattform i Narvik. Den er basert p\xc3\xa5 historier, myter og fakta fra anleggstiden til jernbaneanlegget mellom Narvik og Kiruna rundt 1900._NEWLINE_Viktige symboler for Vinterfestuka er rallaren, Svarta Bj\xc3\xb8rn] og Ofotbanen._NEWLINE_Vinterfestuka arrangeres hvert \xc3\xa5r i mars, f\xc3\xb8rste gang i 1956 som en \xc2\xabfransk festival\xc2\xbb. I 1957 hadde arrangementet navnet Festival Narvik. Vinterfestukas rundt 200 arrangementer trekker totalt omtrent 30\xc2\xa0000 bes\xc3\xb8kende ._NEWLINE_Vinterfestukas posisjon i befolkningen st\xc3\xa5r i en s\xc3\xa6rstilling da en stor del av byens befolkning har egne antrekk som b\xc3\xa6res under festivalen. For menn er det sort bukse og rutete flanell-skjorte med sort eller m\xc3\xb8rk vest samt rallarhatt som gjelder til hverdags, til fest er det det samme antrekket men med hvit skjorte. For damene er det langt skj\xc3\xb8rt med bluse(ofte hvit/lys gr\xc3\xa5 eller r\xc3\xb8dlig/lilla) og sort sjal som er hverdagsantrekk mens aftenkjole brukes til fest. Denne tradisjonen har hatt en markant vekst i popularitet ogs\xc3\xa5 blant ungdom de siste \xc3\xa5rene._NEWLINE_Vinterfestuka var i starten drevet av Narvik Reiselivslag, men st\xc3\xb8rrelsen av arrangementene gjorde en annen organisering n\xc3\xb8dvendig. Vinterfestuka ble derfor egen stiftelse i 1997, med navnet Stiftelsen Vinterfestuka. Bakgrunnen var \xc3\xa5 f\xc3\xa5 en mer frittst\xc3\xa5ende organisasjon som kunne gjennomf\xc3\xb8re arrangementene \xc2\xabVinterfestuka i Narvik\xc2\xbb, \xc2\xabFolkefest i Rombaksbotn\xc2\xbb og bidra til \xc3\xa5 utvikle nye arrangement. I dag st\xc3\xa5r stiftelsen for gjennomf\xc3\xb8ringen av kulturarrangementene \xc2\xabVinterfestuka i Narvik\xc2\xbb, \xc2\xabFolkefest i Rombaksbotn\xc2\xbb og en rekke andre arrangementer gjennom \xc3\xa5ret._NEWLINE_Den Stolte og \xc3\x86rverdige Rallarklubben av Malmbyen Narvik er ogs\xc3\xa5 en viktig bidragsyter, med sine arrangementer i Vinterfestuka og ellers i \xc3\xa5ret. Det er Rallarklubben som st\xc3\xa5r for det tradisjonelle kostymetoget for barn som g\xc3\xa5r f\xc3\xb8rste l\xc3\xb8rdag i VU.'